Nacionalni park Mljet

Nacionalni park Mljet obuhvaća sjeverozapadni dio otoka Mljeta, koji se proteže područjem od 5.375 hektara zaštićenog kopna i okolnog mora. To je područje 11. studenoga 1960. godine proglašeno nacionalnim parkom i predstavlja prvi institucionalizirani pokušaj zaštite izvornog ekosustava na Jadranu.

Lokacija Otok Mljet

Država Hrvatska

Površina 5.375 ha

Najbliži grad Dubrovnik

Utemeljen 11. studenog 1960.

Službena stranica Nacionalni park Mljet <http://np-mljet.hr/>

Nacionalni park Mljet obuhvaća zapadnu trećinu otoka Mljeta, od područja Crna klada do najzapadnije točke otoka, rta Goli. U sastav nacionalnog parka ulaze naselja Polače (glavna turistička i putnička luka), Goveđari (u čiji sastav ulaze naselja Babine Kuće (najstarije naselje na Jezerima), Soline (malo mjesto na ulazu u Veliko jezero) i Pristanište (mjesto s poštom i upravnom nacionalnog parka)) te Pomena (bivše ribarsko naselje stanovnika Goveđara, a danas mjesto s jedinim hotelom na otoku).

Na otoku vlada sredozemna klima, a podneblje se odlikuje suhim i toplim ljetima, te blagim zimama sa znatnom količinom padalina. Na Mljetu se razlikuju dva klimatska razdoblja, hladnije zimi i u jesen, te toplije u proljeće i ljeto. Od vjetrova na Mljetu je česta bura kao hladan vjetar te jugo kao vlažan vjetar, koji donosi oblačno vrijeme i padaline. U ljetnim mjesecima gotovo svakodnevno je prisutan i maestral, zbog kojeg se i velike ljetne vrućine lakše podnose.

Kulturna baština naselja Polače

Arheološki spomenici:

Ostaci rimske vilae rusticae i ostaci termi

Antički rezidencijalni kompleks (palača) nastala krajem 5. stoljeća

Starokršćanska crkva iz 5.-6. st

Nodilove košare - sakralna građevina iz 6. st.; registriran

Zapadno od kasnoantičke palače dvije pravokutne zgrade s ostacima lezena

Kasnoantički kaštel na uzvisini iznad luke Polače

Do Mljeta, otoka izgubljenog u pučini, lako se može doći:

katamaranskom linijom iz Dubrovnika

trajektom iz Prapratnog (poluotok Pelješac) do Sobre

katamaranskom linijom Split-Brač-Hvar-Korčula-Mljet-Dubrovnik

Izvori:

1. Nacionalni park Mljet, (2023.) [Internet], <raspoloživo na: <https://hr.wikipedia.org/wiki/Nacionalni_park_Mljet>>, [18.08.2023.]

2. Nacionalni park Mljet, (2023.) [Internet], <raspoloživo na: <http://np-mljet.hr>>, [18.08.2023.]